དེ་བཞིན་བོད་མི་ཆིག་སྒྲིལ་ཚོགས་པའི་སྙན་ཞུའི་ནང་དུ།སྙན་ཞུའི་རིགས་ཇི་ལྟར་ཕུལ་ནའང་ཁྱེད་ཀྱིས་དབུ་ཁྲིད་པའི་ད་ལྟའི་བཀའ་ཤག་གིས་འདིའི་ཐད་མངོན་གསལ་དོད་པོའི་མཛད་ཕྱོགས་ཅི་ཡང་མེད་པ་རྒྱུ་མཚན་གང་ལ་ཐུག་པ་དང་།མི་རིང་བར་དེའི་ཐད་བཅད་ཁྲའི་འབྲུ་དོན་ལྟར་མཇུག་སྐྱོང་གནང་འཆར་གཏན་འཁེལ་ཇི་ཡོད་བཀའ་གསལ་ཡོད་པ་ཞུ་རྒྱུ་ཡིན།འདི་ནས་ང་ཚོས་ཆེས་མཐོའི་ཁྲིམས་ཞིབ་ཁང་གིས་བཅད་ཁྲའི་འབྲུ་དོན་ལ་རྩ་འཛིན་དང་།ཆེས་མཐོའི་མཛད་གཙོས་སྤྱི་རྒྱུ་སྒེར་བདག་གིས་རུལ་སུངས་འདི་གཙང་སེལ་ཁ་གསལ་རྟིང་གསལ་ཞིག་མ་བྱུང་བར་ལས་དོན་བར་མཚམས་འཇོག་རྒྱུ་མིན་པའི་ཆོད་སེམས་བརྟན་པོ་ཡོད།ང་ཚོས་སྤྱི་རྒྱུ་སྒེར་བདག་བྱས་པའི་གནས་ཚུལ་འདི་གཙང་སེལ་ཡོང་ཐབས་སུ་ཐབས་ལམ་འདྲ་མིན་དང་།བརྒྱུད་ལམ་འདྲ་མིན་བེད་སྤྱོད་གཏོང་དགོས་འབྱུང་སྲིད་ཚེ་འདིའི་མཇུག་འབྲས་ངན་པ་མི་འབྱུང་ཆེད་དོ་ནན་ཞུ་རྒྱུ་ཞིག་ལ།ཁྱེད་དང་ཁྱེད་ཀྱིས་དབུ་ཁྲིད་པའི་ཤེས་རིག་ལས་ཁུངས་ནས་ཆེས་མཐོའི་ཁྲིམས་ཞིབ་ཁང་གི་བཅད་ཁྲའི་འབྲུ་དོན་ཉམས་ལེན་གྱིས་གཞུང་དང་མི་མང་གི་ཁེ་ཕན་གྱི་ཆེད་དུ་བཙུགས་པའི་ཡོངས་གླིང་སློབ་གྲྭ་དེ་གཡས་གཡོན་ཁག་དཀྲི་མེད་པར་གང་མགྱོགས་གཞུང་གིས་རྩིས་བཞེས་ཡོད་པ་ཞུ་རྒྱུ་ཡིན།འདི་ནི་འཛམ་གླིང་གང་སར་བཞུགས་པའི་བོད་མི་སྤྱི་དང་།བྱེ་བྲག་ཏུ་བོད་མི་ཆིག་སྒྲིལ་ཚོགས་པའི་འགོ་མང་༢༦༦༠ལྷག་གི་མངོན་འདོད་ཡིན་སྟབས།གོང་གསལ་དྲི་བ་གཉིས་ལ་བཀའ་ལན་ལན་དང་།མི་མང་གི་རེ་བར་ཇི་ལྟར་བསྒྲུབ་ཕྱོགས་གང་མགྱོགས་བཀའ་གསལ་ཡོད་པ་ཞུ།ཞེས་འཁོད་འདུག